Hegyeshalom Nagyközségi Önkormányzat Polgármesterétől

*6. sz. napirend*

**ELŐTERJESZTÉS**

**A Hegyeshalom Nagyközségi Önkormányzat Képviselő-testületének   
2020. szeptember 10.-ei ülésére**

**Tárgy:** Bursa Hungarcia 2020-2021. évi fordulójához való csatlakozásról döntés

**Előterjesztő:**  *Szőke László polgármester*

**Az előterjesztést megtárgyalja:** -

Előterjesztés

Hegyeshalom Nagyközségi Önkormányzat Képviselő-testületének

2020. szeptember 10.-i ülésére

Tisztelt Képviselő-testület!

Az Emberi Erőforrások Minisztériuma megbízásából az Emberi Erőforrás Támogatáskezelő nyílt pályázat keretében meghirdette a Bursa Hungarica Felsőoktatási Önkormányzati Ösztöndíjrendszer 2021. évi pályázati fordulóját hátrányos helyzetű, szociálisan rászoruló fiatalok felsőoktatási tanulmányainak támogatására.

A felsőoktatási szociális ösztöndíjrendszer az esélyteremtés érdekében a hátrányos helyzetű, szociálisan rászoruló fiatalok számára is elérhetővé kívánja tenni a felsőoktatásban való részvételt.

E cél elérésének érdekében a kormány mind központi költségvetési, mind pedig önkormányzati forrásokat mobilizálni kíván.

A Bursa Hungarica Ösztöndíjrendszer többszintű támogatási rendszer, amelynek pénzügyi fedezeteként három forrás szolgál.

**1. a települési önkormányzatok által nyújtott támogatás**

A Bursa Hungarica Ösztöndíjrendszer célja, hogy a szociális támogatási rendszerben azon a szinten történjen a döntéshozatal, ahol a legtöbb ismeret birtokában képesek a rászorultságot elbírálni.

Ennek megfelelően az önkormányzat által évente kiírt Bursa Hungarica Felsőoktatási Önkormányzati Ösztöndíjpályázat helyben kerül elbírálásra. A támogatás havi összegét pályázónként állapítja meg az önkormányzat.

**2. a megyei önkormányzatok által nyújtott támogatás**

A megyei önkormányzat tetszőleges összeggel kiegészítheti a települési önkormányzat által támogatott pályázó vagy pályázók számára megítélt, települési önkormányzati forrásból fedezendő ösztöndíj összegét.

(az 1 és 2 együtt: önkormányzati ösztöndíjrész)

**3. a felsőoktatási intézményi támogatás**

Az Emberi Erőforrások Minisztériuma a felsőoktatásban már tanuló vagy a továbbiakban tanulni kívánó, szociálisan hátrányos helyzetű fiatalok támogatásához oly módon kíván hozzájárulni, hogy a települési (és a megyei) önkormányzat által megállapított támogatási összeget az önkormányzati támogatással megegyező mértékben – a Rendelet 18. § (5) bekezdése szerint a minisztérium hivatalos lapjában évenként közzétett értékhatárig – kiegészíti. Az intézményi ösztöndíjrész egy főre eső maximuma a 2021. évi fordulóban 5.000 Ft/fő/hó volt. (intézményi ösztöndíjrész)

Az önkormányzatok támogatóként csatlakozhatnak a Bursa Hungarica Ösztöndíjrendszerhez.

A csatlakozás a Bursa Hungarica Elektronikus Pályázatkezelési és Együttműködési Rendszerben valósulhat meg.

Az önkormányzatnak a Csatlakozási nyilatkozatot abban az esetben is el kell küldenie a Támogatáskezelő részére, ha a korábbi pályázati forduló(k) során már tett ilyen nyilatkozatot.

**A Csatlakozási nyilatkozat beküldési határideje: 2020. október 1.**

Ezt követően 2020. október 5. napján kell a pályázati kiírást közzétenni.

**……/2020.(IX.10.) határozati javaslat:**

# 1. Hegyeshalom Nagyközségi Önkormányzat Képviselő-testülete csatlakozni kíván a hátrányos szociális helyzetű felsőoktatási hallgatók, illetőleg felsőoktatási tanulmányokat kezdő fiatalok támogatására létrehozott Bursa Hungarica Felsőoktatási Önkormányzati Ösztöndíjrendszer 2021. évi pályázati fordulójához. Az erre vonatkozó Általános Szerződési Feltételeket elfogadja, a polgármestert a csatlakozási nyilatkozat aláírására felhatalmazza, a pályázati felhívásokat az előterjesztés melléklete szerint jóváhagyja.

# 2. A képviselőtestület kötelezettséget vállal arra, hogy a pályázatok kiírása, elbírálása és a települési önkormányzat által nyújtott támogatás összegének továbbítása során maradéktalanul az Általános Szerződési Feltételekben foglaltaknak megfelelően jár el.

# 3. A képviselőtestület kötelezettséget vállal arra, hogy a beérkezett pályázatokat és a pályázatokról hozott döntését az EPER-Bursa rendszerben rögzíti.

4. A képviselőtestület nyilatkozik arról, hogy az EPER-Bursa rendszerben általa meghatározott és a pályázóktól bekérendő, a szociális körülmények igazolására fontosnak tartott nyilatkozatok és mellékletek nem állnak ellentétben a pályázati kiírás feltételeivel.

**Felelős:** Szőke László polgármester

dr. Gáli Péter jegyző

**Határidő:** 2020. október 1.

Hegyeshalom, 2020. szeptember 7.

Szőke László sk.

polgármester