**H1/84-13/2020.**

**JEGYZŐKÖNYV**

**Készült:** Hegyeshalom Nagyközségi Önkormányzat Képviselő-testületének 2020. szeptember 10-én megtartott rendkívüli nyilvános üléséről.

**Jelen vannak:** Szőke László polgármester

Mészáros Tibor alpolgármester

Belya Attila képviselő

Fekete Tamás képviselő

Molnár Sándor képviselő

dr. Szegedi János képviselő

**Hivatalból jelen vannak:**

Wiegerné Mészáros Erika aljegyző

dr. Gáli Péter jegyző

Benitsch István vezető-főtanácsos

Farkas Anna igazgatási tanácsos

**Meghívottak:**

Csapó Imre ügyvezető

***Szőke László polgármester*** köszönti a megjelenteket, megállapítja, hogy jelen van 6 fő képviselő, az ülés határozatképes, azt megnyitja. Elmondja, hogy Tóth Gyula képviselő munkahelyi elfoglaltsága miatt nem tud részt venni az ülésen.

Jegyzőkönyv hitelesítőnek javasolja Fekete Tamás képviselőt megválasztani.

A képviselő-testület tagjai egyhangúlag 6 igen szavazattal, ellenszavazat és tartózkodás nélkül Fekete Tamás képviselőt jegyzőkönyv hitelesítőnek megválasztják.

A jegyzőkönyv vezetésére Farkas Anna igazgatási tanácsost kéri fel.

A polgármester ismerteti a meghívóban szereplő napirendi pontokat, majd javasolja, hogy a 4. napirendi pont legyen az első, mivel meghívta az Aqua Kft. ügyvezetőjét, hogy az esetlegesen felmerülő kérdésekre választ kaphasson a képviselő-testület, illetve javasolja, hogy az *Egyebek* napirenden belül kerüljön megtárgyalásra a *Határ bérleti díjak csökkentése.*

Megkérdezi a képviselőket, van-e még valakinek javaslata a napirendi pontok közé felveendő és megtárgyalandó témakörben.

Továbbiakban –mivel más napirendi javaslat nem hangzik el-, javasolja a testületi tagoknak fogadják el az általa javasolt módosításokat.

A képviselő-testület tagjai egyhangúlag, 6 igen szavazattal, ellenszavazat és tartózkodás nélkül az alábbi határozatot hozzák:

**114/2020.(IX.10.) önkormányzati határozat**

Hegyeshalom Nagyközségi Önkormányzat Képviselő-testülete a 2020. szeptember 10-i nyilvános ülés napirendjeinek sorrendjét és módosítását az alábbiak szerint fogadja el:

1. Aqua Szolgáltató Kft 2021-2035. évre vonatkozó gördülő fejlesztési terv elfogadásáról döntés.

*Előterjesztő: Szőke László polgármester*

1. Tájékoztató a lejárt határidejű határozatokról *Előterjesztő: Szőke László polgármester*
2. Kiemelt beruházási területté nyilvánításról döntés

*Előterjesztő: Szőke László polgármester*

1. Idősek Klubjának működésével kapcsolatos beszámoló *Előterjesztő: Szőke László polgármester*
2. *Egyebek:*
   1. *Határ bérleti díjak csökkentése*

**Felelős:** Szőke László polgármester

**Határidő:** azonnal

Továbbiakban javasolja a testületi tagoknak fogadják el a nyilvános ülés végleges napirendi pontjait.

A képviselő-testület tagjai egyhangúlag, 6 igen szavazattal, ellenszavazat és tartózkodás nélkül az alábbi határozatot hozzák:

**115/2020.(IX.10.) önkormányzati határozat**

Hegyeshalom Nagyközségi Önkormányzat Képviselő-testületének 2020. szeptember 10-i nyilvános ülésén az alábbi napirendi pontok kerülnek megtárgyalásra:

1. Aqua Szolgáltató Kft 2021-2035. évre vonatkozó gördülő fejlesztési terv elfogadásáról döntés.

*Előterjesztő: Szőke László polgármester*

1. Tájékoztató a lejárt határidejű határozatokról *Előterjesztő: Szőke László polgármester*
2. Kiemelt beruházási területté nyilvánításról döntés

*Előterjesztő: Szőke László polgármester*

1. Idősek Klubjának működésével kapcsolatos beszámoló *Előterjesztő: Szőke László polgármester*
2. Falu-és tanyagondnoki szolgáltatás kivitelezhetőségének felmérése *Előterjesztő: Szőke László polgármester*
3. Bursa Hungarcia 2020-2021. évi fordulójához való csatlakozásról döntés

*Előterjesztő: Szőke László polgármester*

1. *Egyebek:*
   1. *Mészáros Éva hegyeshalmi lakos kérelméről döntés*
   2. *Időskorúak bentlakásos intézményi elhelyezéséhez szükséges teszt költségeinek vállalása*
   3. *Határ bérleti díjak csökkentése*

**Felelős:** Szőke László polgármester

**Határidő:** azonnal

1. **Napirendi pont**

Aqua Szolgáltató Kft 2021-2035.évre vonatkozó gördülő fejlesztési terv elfogadásáról döntés

1. *sz. melléklet)*

***Szőke László polgármester*** elmondja, hogy az Aqua Szolgáltató Kft. 2021-2035. évre vonatkozó gördülő fejlesztési terv anyagát minden képviselő kézhez kapta, ismeri annak tartalmát. Felkéri ***Csapó Imrét***, az Aqua Kft. ügyvezetőjét, hogy ismertesse a gördülő fejlesztési tervet.

***Csapó Imre ügyvezető*** elmondja, hogy a viziközmű-szolgáltatásról szóló 2011. évi CCIX. törvény 11.§ (1) bekezdése a viziközmű-szolgáltatás hosszútávú biztosíthatósága érdekében, az üzemeltetett viziközművekre vonatkozó Gördülő Fejlesztési terv készítését írja elő. Ezt minden év szeptember 30-ig kell elkészíteni és jóváhagyásra benyújtani a Magyar Energetikai és Közmű-szabályozási Hivatalhoz. Ezek után, a *jegyzőkönyv 1. számú mellékletének* megfelelően ismerteti Hegyeshalom szennyvízelvezető és tisztító rendszer felújításait, pótlásait, kiemelve a MOBA II. szennyvízátemelő felújítását.

***Szőke László polgármester*** megkérdezi, hogy van-e valakinek kérdése, hozzászólása.

***Belya Attila képviselő*** megkérdezi, hogy a MOBA II. hol helyezkedik el.

***Csapó Imre ügyvezető*** válaszábanelmondja, hogy a Liget utca felőli részen található, már több mint 30 éves, így a gépészeti része teljesen ki lesz cserélve.

***Szőke László polgármester*** a Nagyrét felől érdeklődik, hiszen az a terület nem került átadásra, illetve kérné, hogy az Aqua Kft. készítsen megoldási javaslatot arra, hogy a Bécsi utcai lakóházak is bekötésre kerüljenek a szennyvízhálózatra, így, hogy a Meggyliget lakópark elkészül.

***Csapó Imre ügyvezető*** elmondja, nem normális, hogy nincs átadva, hiszen a vagyonértékelés már megtörtént, 2020.01.01-től benne van az önkormányzat vagyonleltárában.

A Bécsi u. lakóházak kapcsán kérné Benitsch István vezető-főtanácsost, hogy a helyszínrajzokat küldje meg neki.

***Szőke László polgármester*** a továbbiakban felhívja a figyelmet arra, hogy a határon bővülnek a hotelek és ez lehetséges, hogy problémákat okozhat a jövőben.

***Csapó Imre ügyvezető*** elmondja, hogy a hosszútávú cél és megoldás mindenképpen a vezeték kiváltása lenne, a határon lévő tulajdonosokkal egyeztetve közösen.

***Belya Attila képviselő*** megkérdezi, hogy a szennyvíztisztítónknak mekkora a kapacitása, okozhatnak-e problémát a beruházások.

***Csapó Imre ügyvezető*** elmondja, hogy a jelenleg épülő beruházások még nem fognak problémát okozni a szennyvíztisztító kapacitása tekintetében.

***Szőke László polgármester*** megkérdezi, hogy van-e valakinek még kérdése, véleménye, hozzászólása.

Mivel kérdés, vélemény, hozzászólás nem hangzik el, javasolja a határozati javaslat elfogadását és szavazásra teszi fel a napirendet.

A képviselő-testület tagjai 6 igen szavazattal, ellenszavazat és tartózkodás nélkül az alábbi határozatot hozzák:

**116/2020.(IX.10.) önkormányzati határozat**

1. Hegyeshalom Nagyközségi Önkormányzat Képviselő-testülete – mint ellátásért felelős - a viziközmű-szolgáltatásról szóló 2011. évi CCIX. törvény (a továbbiakban: Vksztv.) 11. § (2) bekezdése alapján megbízza az Aqua Szolgáltató Kft-t a viziközművek felújítására, pótlására és beruházására a 2021-2035. évekre vonatkozó gördülő fejlesztési terv elkészítésével.

**2.** A Képviselő-testület megbízza az AQUA Szolgáltató Kft. ügyvezetőjét, hogy helyette és képviseletében önállóan eljárjon és a gördülő fejlesztési tervekkel kapcsolatos valamennyi dokumentumot, beadványt és nyilatkozatot önállóan megtegye.

**3.** A Képviselő-testület kikötés nélkül jóváhagyja az Aqua Szolgáltató Kft. által készített, a viziközművek felújítására, pótlására és beruházására vonatkozó 2021-2035. évi gördülő fejlesztési tervet.

**4.** A Képviselő-testület megbízza Aqua Szolgáltató Kft. ügyvezetőjét, hogy nyújtsa be a Magyar Energetikai és Közmű-szabályozási Hivatal részére a víziközmű rendszerek 2021-2035. évi Gördülő Fejlesztési Tervét.

**5.** A képviselő-testület felkéri a polgármestert, hogy a döntésről a határozat megküldésével értesítse az AQUA Szolgáltató Kft-t, egyben felhatalmazza a határozatban foglaltak végrehajtásához szükséges meghatalmazás aláírására.

**Felelős:**   Csapó Imre ügyvezető igazgató

**Határidő:** 2020. szeptember 30.

**Felelős:**   Szőke László polgármester az 5. pont vonatkozásában

**Határidő:** 2020. szeptember 16.

1. **Napirendi pont**

Tájékoztató a lejárt határidejű határozatokról

1. sz. melléklet)

***Szőke László polgármester*** elmondja, hogy a 2020. első félévében lejárt határidejű határozatokról szóló beszámolót minden képviselő megkapta, ismeri annak tartalmát.

Javasolja a képviselő-testületnek a beszámoló elfogadását.

Megkérdezi, hogy van-e valakinek kérdése, véleménye, hozzászólása.

Mivel kérdés, hozzászólás, vélemény nem hangzik el, szavazásra teszi fel a lejárt határidejű határozatokról szóló beszámolót.

A képviselő-testület tagjai 6 igen szavazattal, ellenszavazat és tartózkodás nélkül az alábbi határozatot hozzák:

**117/2020.(IX.10.) önkormányzati határozat**

Hegyeshalom Nagyközségi Önkormányzat Képviselő-testülete a lejárt határidejű határozatok végrehajtásáról szóló beszámolót a jegyzőkönyv 2*. számú mellékletének* megfelelő tartalommal jóváhagyja, elfogadja.

**Felelős:** Szőke László polgármester

dr. Gáli Péter jegyző

**Határidő:** azonnal

1. **Napirendi pont**

Kiemelt beruházási területté nyilvánításról döntés

1. *sz. melléklet)*

***Szőke László polgármester*** elmondja, hogy a FAKT Ag területéhez tartozó kiemelt fejlesztési területekről szóló előterjesztést megkapták a képviselők, felkéri Benitsch István vezető-főtanácsot a napirend előterjesztésére.

***Benitsch István vezető-főtanácsos*** elmondja, hogy a 254/2019.(X.28.) Korm. rendelet 2. mellékletének 28. sorában felsorolásra került, hogy a mezőgazdasági termelő, feldolgozó és forgalmazó integrált központi beruházás Hegyeshalom és Bezenye települések közigazgatási területén mely ingatlanokat érinti. A rendezésiterv módosítása során azonban kiderült, hogy módosítás nem csak a rendeletben felsorolt ingatlanokat érinti, hanem egyéb a Korm. rendeletben felsorolt helyrajzi számú területek mellett más, közvetlenül érintkező területeket is bekell vonni az eljárásba. Ezért Hegyeshalmot érintően figyelembe kell venni az 1501-es út és az 1. sz vasútvonal területét, valamint a kiemelt jelentőségű üggyé nyilvánított területeket határoló földrészletek területét. Ezen felül a hatályos terven szereplő 1. sz. vasútvonal, a Hegyeshalom-Bezenye közös közigazgatási határa mentén vezető tervezett 1501-jelű út és az azt kísérő tervezett kerékpárút nyomvonalát annak érdekében, hogy az 5/2020.(V.5.) számú határozattal jóváhagyott Győr-Moson-Sopron Megyei területrendezési tervvel összhangba kerülhessen.

***Szőke László polgármester*** megkérdezi, hogy van-e valakinek kérdése, véleménye, hozzászólása.

Mivel kérdés, vélemény, hozzászólás nem hangzik el, javasolja a határozati javaslat elfogadását és szavazásra teszi fel a napirendet.

A képviselő-testület tagjai egyhangúlag, 6 igen szavazattal, ellenszavazat és tartózkodás nélkül az alábbi határozatot hozzák:

**118/2020.(IX.10.) önkormányzati határozat**

Hegyeshalom Nagyközségi Önkormányzat Képviselő-testülete úgy határoz, hogy kiemelt fejlesztési területté nyilvánítja a

* 254/2019.(X.28.) kormányrendelet 2 mellékletének 28. pontja értelmében nemzetgazdasági szempontból kiemelt üggyé nyilvánított mezőgazdasági termelő, feldolgozó és forgalmazó integrált központi beruházás megvalósítása érdekében, annak kialakításához kapcsolódó, annak területén, vagy környezetében lévő Hegyeshalom 0405.; 0406/1.; 0406/7-8.; hrsz.-ú valamint a 0327/11.; 0406/10 hrsz.-ú földrészletek területét
* A hatályos terven az 1501 jelű útból az M15 jelű autópályától délre kicsatlakozó, Márialigetre vezető tervezett települési mellékút nyomvonalát, annak a mai nyomvonalra történő becsatlakozásáig
* A hatályos terven 1501-jelű útból annak az 1 sz. vasútvonallal való keresztezésénél kiágazó és északi irányban az igazgatási határ felé vezető 1501-jelű út és az azt kísérő kerékpárút tervezett nyomvonalát, valamint ugyanezen szakaszon az 1501 jelű út meglévő, megmaradó nyomvonalát annak érdekében, hogy az az 5/2020.(V.5.) számú határozattal jóváhagyott Győr-Moson-Sopron Megyei területrendezési tervvel összhangba kerülhessen.

A képviselő-testület felkéri a polgármestert, hogy a döntésről az állami főépítészt tájékoztassa, hogy az Rp.I.116-38 munkaszámú rendezési terv módosítás tárgyalásos eljárása folytatásra kerüljön.

**Felelős:** Szőke László polgármester

Dr Gáli Péter jegyző

Benitsch István vezető főtanácsos

**Határidő:** azonnal

1. **Napirendi pont**

Idősek Klubjának működésével kapcsolatos beszámoló

***Szőke László polgármester*** emlékezteti a képviselő-testületet, hogy 2020.08.27-én megtartott képviselő-testületi ülésen szóba kerültek az Idősek Klubja működésével kapcsolatos problémák. Akkor felhatalmazta a testület, hogy tárgyaljon a Kistérségi Egyesített Szociális Intézménnyel annak a lehetőségéről, hogy a hegyeshalmi telephelyen folyó ellátás ideiglenesen szüneteltetésre kerüljön.

Tájékoztatja a képviselő-testületet, hogy nincsen lehetőség az ellátás ideiglenes szüneteltetésére, fenntartási kötelezettségünk továbbra is fent áll. Ha valaki igényli, akár ma, holnap vagy a későbbiek folyamán, akkor ki kell nyitni az Idősek Klubját.

Megkérdezi, hogy ezzel kapcsolatosan van-e valakinek kérdése, véleménye, hozzászólása. Mivel további kérdés nem hangzik el, kéri a képviselő-testületet, hogy a tájékoztatót vegyék tudomásul.

A képviselő-testület a tájékoztatót tudomásul veszi.

1. **Napirendi pont**

Falu-és tanyagondnoki szolgáltatás kivitelezhetőségének felmérése

*(4. sz. melléklet)*

***Szőke László polgármester*** elmondja, hogy a falugondnoki szolgáltatás célja, hogy a hátrányos helyzetű, intézmény- és szolgáltatáshiányos településeken, az aprófalvakban és tanyás térségekben az ott élők esélyegyenlőségét biztosítsa, és a fenti hiányosságokat pótolandó, a települési komfortérzetet növelő szolgáltatásokhoz való hozzáférést lehetővé tegyék.

Hegyeshalom nagyközség közigazgatási területének külterületi része Csemeztanya és Márialiget, ahol hiányos a közszolgáltatás, nem működik gyógyszertár, orvos, bolt sincs. Jelenleg Márialigeten 87 fő, Csemez tanyán pedig 102 fő él.

Emlékezteti a jelenlévőket, hogy 2017-ben már megindítottuk a falu- és tanyagondnoki szolgálat engedélyezését, létrehozását, azonban a képviselő-testület azt visszavonta normatíva hiányában.

Csemez és Márialiget tekintetében problémát jelent a közlekedés, jelenleg ritkán, majd valószínűleg előbb-utóbb egyeltalán nem fog a Volán járatokat indítani a település részekre. Erre az eshetőségre elő kell készíteni a falu- és tanyagondnoki szolgálatot.

Megkérdezi, hogy ezzel kapcsolatosan van-e valakinek kérdése, illetve véleménye.

***Belya Attila képviselő*** érdeklődik, hogy van-e támogatás erre a szolgáltatásra.

***Szőke László polgármester*** elmondja, hogy pályázati kereteken belül tanya- és falugondnoki busz beszerzésére van lehetőség, illetve, ha az adóerőképességünk alapján megállapítják, akkor állami normatívát is kaphatnánk rá.

Mivel további vélemény, hozzászólás nem hangzik el, javasolja a képviselő-testületnek, hogy az engedélyezési folyamat kerüljön elindításra, majd szavazásra teszi fel a napirendet.

A képviselő-testület tagjai egyhangúlag, 6 igen szavazattal, ellenszavazat és tartózkodás nélkül az alábbi határozatot hozzák:

**119/2020.(IX.10.) önkormányzati határozat**

Hegyeshalom Nagyközségi Önkormányzat Képviselő-testülete úgy határoz, hogy létre kívánja hozni a falu- és tanyagondnoki szolgáltatást, annak engedélyezési folyamatát megindítja.

Felhívja a tisztségviselőket, hogy a döntés végrehajtásához szükséges előkészítő munkálatokat és a további szükséges intézkedéseket tegyék meg.

**Felelős:** Szőke László polgármester

dr. Gáli Péter jegyző

**Határidő:** 60 nap, illetve folyamatos

1. **Napirendi pont**

Bursa Hungarcia 2020-2021. évi fordulójához való csatlakozásról döntés

*(5. sz. melléklet)*

***Szőke László polgármester*** emlékezteti a képviselőket arra, hogy az önkormányzat márévek óta csatlakozik az ösztöndíjrendszerhez, amely kizárólag szociális jellegű támogatás, célja a hátrányos helyzetű, szociálisan rászoruló fiatalok felsőoktatási tanulmányainak támogatása. Elmondja még, hogy a csatlakozási szándék egy évre szóló kötelezettséget jelent, ezért az önkormányzatnak minden évben szeptember végéig nyilatkoznia kell arról, hogy a következő évre csatlakozni kíván-e a pályázati rendszerhez. A nyilatkozat beküldésének határideje 2020. október 1.

Javasolja a testületnek, hogy az ösztöndíjrendszer 2021. évi fordulójához is csatlakozzon az önkormányzat.

Megkérdezi, hogy ezzel kapcsolatosan van-e valakinek kérdése, illetve véleménye.

Mivel vélemény, hozzászólás nem hangzik el, szavazásra teszi fel a napirendet.

A képviselő-testület tagjai egyhangúlag, 6 igen szavazattal, ellenszavazat és tartózkodás nélkül az alábbi határozatot hozzák:

**120/2020.(IX.10.) önkormányzati határozat**

Hegyeshalom Nagyközségi Önkormányzat Képviselő-testülete úgy határoz, hogy 2021-ben is csatlakozni kíván a Bursa Hungarica Felsőoktatási Önkormányzati Ösztöndíjrendszerhez.

Felhatalmazza a polgármestert, hogy a csatlakozási nyilatkozatot írja alá és azt az Emberi Erőforrás Támogatáskezelő részére küldje meg.

**Felelős:** Szőke László polgármester

dr. Gáli Péter jegyző

**Határidő:** 2020. október 1.

*Egyebek:*

* 1. *Napirendi pont*

*Mészáros Éva hegyeshalmi lakos kérelméről döntés*

*(6. sz. melléklet)*

***Szőke László polgármester*** elmondja, hogy a képviselő-testület a 89/2019. (V.30.) számú határozatában úgy döntött, hogy a Hegyeshalom, Damjanich u. 14/C, 1095 hrsz-ú ingatlant pályáztatás útján kívánja értékesíteni a legelőnyösebb ajánlatot tevő részére. Az ingatlan indulási ára 7.500.000-Ft + ÁFA összegben lett meghatározva. 2020. tavaszán meghirdetésre került az ingatlan értékesítésére a pályázat, azonban ajánlattétel híján az értékesítés meghiúsult.

Elmondja továbbá, hogy Mészáros Éva hegyeshalmi lakos kérelemmel fordult a képviselő-testülethez, melyben építési telek vásárlási szándékát fejezte ki az önkormányzat tulajdonában lévő, Hegyeshalom, Damjanich u. 14/C, 1095 hrsz-ú ingatlan vonatkozásában.

Javasolja a képviselő-testületnek, hogy 6.200.000-Ft + 1.674.000 Ft ÁFA, összesen 7.874.000-Ft vételáron értékesítsük az ingatlant a kérelmező részére, valamint az adásvételi szerződés megkötésekor a vevő 1.300.000-Ft közműfejlesztési hozzájárulást fizessen be a Befejezett víziközmű beruházási számlára.

Megkérdezi, hogy ezzel kapcsolatosan van-e valakinek kérdése, illetve véleménye.

Mivel vélemény, hozzászólás nem hangzik el, szavazásra teszi fel a napirendet.

A képviselő-testület tagjai egyhangúlag, 6 igen szavazattal, ellenszavazat és tartózkodás nélkül az alábbi határozatot hozzák:

**121/2020.(IX.10.) önkormányzati határozat**

Hegyeshalom Nagyközségi Önkormányzat Képviselő-testülete úgy határoz, hogy a 9222 Hegyeshalom, Damjanich u. 14/C (1095 hrsz, 701 m2) számú önkormányzati építési telket Mészáros Éva lakos részére 6.200.000-Ft + 1.674.000-Ft ÁFA, összesen 7.874.000-Ft vételáron értékesíti. A vételárat az OTP Bank Mosonmagyaróvári Fiókjánál vezetett, *Pénzforgalmi* számla elnevezésű, 11737076-15366928 számú bankszámlára kell megfizetni. A fizetés történhet átutalással, személyes befizetéssel, vagy a szerződéskötéskor kapott csekk feladásával.

Az adásvételi szerződés megkötésekor a vevőnek a közműfejlesztési hozzájárulás összegét 1.300.000-Ft-ot az OTP Bank Mosonmagyaróvári Fiókjában kell személyesen befizetnie, vagy átutalnia a *Befejezett víziközmű beruházási* számla elnevezésű, 11737076-15366928-08110000 számú bankszámlára.

A fizetések megtörténtét az önkormányzatnál igazolni kell.

A szerződéskötéssel kapcsolatos valamennyi költség a vevőt terheli.

Felhatalmazza a polgármestert a szerződés megkötésére és aláírására.

**Felelős:** Szőke László polgármester

dr. Gáli Péter jegyző

**Határidő:** 30 nap

* 1. *Napirendi pont*

*Időskorúak bentlakásos intézményi elhelyezéséhez szükséges teszt költségeinek vállalása*

*(7. sz. melléklet)*

***Szőke László polgármester*** elmondja, hogy jelenleg 2 fő hegyeshalmi lakos a Mosonmagyaróvár Kistérségi Társulás idősek bentlakásos intézménye várakozó listáján szerepel. A koronavírus miatt az intézményi felvétel feltétele 2 db negatív koronavírus teszt.

A koronavírus kapcsán várható többletkiadásokra az önkormányzat 2020. évi költségvetésének általános tartaléka terhére 5.000.000-Ft-ot különítettünk el a 2/2020. (III.25.) polgármesteri határozat alapján.

Javasolja a képviselő-testületnek, hogy az idősek bentlakásos intézményébe való bekerülés esetén önkormányzatunk vállalja át a koronavírus tesztek költségét az elkülönített 5.000.000-Ft terhére.

Megkérdezi, hogy ezzel kapcsolatosan van-e valakinek kérdése, illetve véleménye.

Mivel vélemény, hozzászólás nem hangzik el, szavazásra teszi fel a napirendet.

A képviselő-testület tagjai egyhangúlag, 6 igen szavazattal, ellenszavazat és tartózkodás nélkül az alábbi határozatot hozzák:

**122/2020.(IX.10.) önkormányzati határozat**

Hegyeshalom Nagyközségi Önkormányzat Képviselő-testülete úgy határoz, hogy időskorú hegyeshalmi lakosok, Mosonmagyaróvár Kistérségi Társulás idősek bentlakásos intézményébe való bekerülése esetén, a felvétel biztosítása érdekében szükséges 2 db koronavírus teszt költségeit az önkormányzat átvállalja, a koronavírus kapcsán várható többletkiadásokra elkülönített 5.000.000-Ft terhére.

**Felelős:** Szőke László polgármester

dr. Gáli Péter jegyző

**Határidő:** folyamatos

* 1. *Napirendi pont*

*Határ bérleti díjak csökkentése*

***Szőke László polgármester*** elmondja, hogy Magyarország Kormánya a koronavírus járvány terjedése miatt visszaállította a határellenőrzést, illetve határzárat rendelt el. Ez a határon számos céget érint, azokat, akiknek tevékenysége a forgalomtól függ.

Javasolja a képviselő-testületnek, hogy ezen meghatározott cégeknek, a határátkelőhelyen bérbeadott helyiségek bérleti díját 2020. szeptember 1-jei hatállyal 50%-kal csökkentse.

Megkérdezi, hogy ezzel kapcsolatosan van-e valakinek kérdése, illetve véleménye.

Mivel vélemény, hozzászólás nem hangzik el, szavazásra teszi fel a napirendet.

A képviselő-testület tagjai egyhangúlag, 6 igen szavazattal, ellenszavazat és tartózkodás nélkül az alábbi határozatot hozzák:

**123/2020.(IX.10.) önkormányzati határozat**

Hegyeshalom Nagyközségi Önkormányzat Képviselő-testülete úgy határoz, hogy a határátkelőhelyen bérbeadott helyiségek bérleti díját 2020. szeptember 1-jei hatállyal 50%-kal csökkenti, azon meghatározott cégek vonatkozásában, akiknek tevékenysége a forgalomtól függ.

Felkéri a tisztségviselőket, hogy a határozat végrehajtása érdekében a szükséges intézkedéseket tegyék meg.

**Felelős:** Szőke László polgármester

**Határidő:** 30 nap

Több a nyilvános ülésen tárgyalni kívánt napirend nem volt, a polgármester az ülést bezárja.

k.m.f.

**Szőke László dr. Gáli Péter**

**polgármester jegyző**

Jegyzőkönyv hitelesítő:

**Fekete Tamás**

**képviselő**